《至衡阳谒提刑范右司东叔同年兄二首》
宋代·曾丰

西士无传不得宗，我公况是有家风。
长卿东望轻云梦，太史南家小祝融。
万里饥寒民所德，半生辛苦学之功。
扩充更卒晚年业，杀等犹为小蜀公。
久别重逢岳麓边，未遑扣谒已招延。
杯盘一笑心相下，风雨三更膝辄前。
我愧莫当公过礼，他求无复此同年。
年来天厌义风薄，借吃湖南作样传。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。